Hvert år drukner mellem 10 og 20 personer i de danske havne og ofte er havnefronten i Aalborg blandt de steder, hvor især unge mænd kommer galt afsted. Især vinterperioden er farlig, hvis man falder i vandet og netop derfor træner Rigspolitiet i disse dage med deres specialtrænede vandsøgshunde, netop i havnen i Aalborg. Senest druknede 21-årige Oliver Ibæk Lund i februar i år, da han pludseligt faldt i det iskolde vand efter en bytur. - Vi er på vej ind i den kritiske periode. Falder man i vandet nu, har man kun meget kort tid før man går under, forklarer den nationale koordinater for vandsøgshunde ved Rigspolitiet Steen Stausholm. Går til bunds efter et minut At han har ret illustreres i dagens øvelse ved havnefronten, hvor politibetjentene kaster en dukke i vandet. Dukken vejer det samme som en ung mand og er iklædt bukser, trøje og dynejakke. Selvom dukken ligger helt stille på vandoverfladen, går der ikke meget mere end et minut, før den gule dynejakke er fyldt med vand og dukken stille synker ned i mørket i det otte meter dybe vand. Dukken er umulig at se og selv dykkere har svært ved at finde personen nede i mørket og mudderet på bunden. Netop derfor er vandsøgshundene bedste håb for hurtigt at finde den druknede. - Hundene reagerer simpelthen på den fært, som stiger op gennem vandsøjlen. Derfor kan vi se på hundens reaktioner, at der ligger noget under vandet, forklarer hundeføreren Lasse fra Nordjyllands Politi, der sammen med hunden Walther er indsat på øvelsen. Walther er Nordjyllands eneste Walther er Nordjyllands eneste vandsøgshund og faktisk har Danmark kun fem af de specialtrænede hunde. Til gengæld er de, ifølge Steen Staunsholm, ret dygtige: - Vores hunde er fuldt ud på højde med de svenske hunde, som offentligheden lærte at kende under Kim Wahl sagen. Det ved jeg, for jeg har arbejdet sammen med dem. Under dagens øvelse viser hundene da også, at det er en smal sag at finde de druknede. Retsmedicinere og polititeknikere har inden øvelsens start placeret såkaldte ”ligklæder” på bunden af havnen flere steder. Svært at søge i byen Den kraftige fært fra en død, stiger op gennem vandet og frigives til luften, hvor hundens næse fanger den. - Vi er godt hjulpet af, at der er roligt vejr i dag. Nogle gange sidder vi jo herude i båden i halvanden meter bølger og så er det altså vanskeligt, forklarer Lasse mens Walther begynder at pibe i baggrunden. - Det kan godt være svært her i havnen med mange mennesker, larm og dyr, men ved at træne så realistisk som muligt, bliver hundene bedre og bedre, forklarer han. Hver år drukner mere end 100 danskere. 80% af dem er mænd.

Opsummering:
De fem danske vandsøgshunde træner i disse dage i havnen i Aalborg - stedet hvor unge mennesker på tragisk vis jævnligt mister livet til det kolde vand.